*****

ΚΑΝΟΝΙΣΜΟΣ (ΕΟΚ) αριθ. 1316/86 ΤΟΥ ΣΥΜΒΟΥΛΙΟΥ

της 22ας Απριλίου 1986

σχετικά με ορισμένους ειδικούς όρους για την εφαρμογή στην Πορτογαλία του κανονισμού (ΕΟΚ) αριθ. 797/85 για τη βελτίωση της αποτελεσματικότητας των γεωργικών διαρθρώσεων

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,

την πράξη προσχώρησης της Ισπανίας και της Πορτογαλίας,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

Εκτιμώντας:

ότι η πράξη προσχώρησης προβλέπει στο πρωτόκολλο αριθ. 24 την εφαρμογή, από την ημερομηνία της προσχώρησης και σύμφωνα με τους στόχους της κοινής γεωργικής πολιτικής, κοινής δράσης που θα περιλαμβάνει ειδικό πρόγραμμα ανάπτυξης των γεωργικών διαρθρώσεων προσαρμοσμένο στις ιδιαίτερες συνθήκες και ανταποκρινόμενο στις ιδιαίτερες ανάγκες της πορτογαλικής γεωργίας·

ότι η υλοποίηση του προγράμματος αυτού πρέπει να συνοδεύεται από την αποτελεσματική εφαρμογή των μέτρων που προβλέπονται από τον κανονισμό (ΕΟΚ) αριθ. 797/85 (3), όπως τροποποιήθηκε από τον κανονισμό (ΕΟΚ) αριθ. 3827/85 (4)·

ότι οι ιδιαίτερες συνθήκες της πορτογαλικής γεωργίας χαρακτηρίζονται επί του παρόντος από εξαιρετικά κακή κατάσταση των γεωργικών διαρθρώσεων και ότι, κατά συνέπεια, ορισμένοι όροι που προβλέπονται στον παρόντα κανονισμό δεν ανταποκρίνονται ούτε στις ιδιαίτερες αυτές συνθήκες ούτε στις ιδιαίτερες ανάγκες των γεωργικών διαρθρώσεων στην Πορτογαλία· ότι, κατά συνέπεια, αποδεικνύονται απαραίτητες ορισμένες προσαρμογές ή παρεκκλίσεις ώστε ο εν λόγω κανονισμός να μπορέσει να εφαρμοστεί κάτω από τις ιδιαίτερες συνθήκες της πορτογαλικής γεωργίας, ιδίως όσον αφορά την πρόσβαση στα προβλεπόμενα μέτρα και τον επιδιωκόμενο στόχο της βελτίωσης των γεωργικών πορτογαλικών εκμεταλλεύσεων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η Επιτροπή μπορεί, σύμφωνα με τη διαδικασία που προβλέπεται στο άρθρο 25 του κανονισμού (ΕΟΚ) αριθ. 797/85, να επιτρέψει στην Πορτογαλική Δημοκρατία να εφαρμόσει, για τον καθορισμό του εισοδήματος αναφοράς, κατά την έννοια του άρθρου 2 παράγραφος 3 του κανονισμού (ΕΟΚ) αριθ. 797/85, διορθωτικό συντελεστή στο μέσο ακαθόριστο μισθό των εργαζόμενων, εκτός του γεωργικού τομέα, στο σύνολο του πορτογαλικού εδάφους. Αυτός ο συντελεστής δεν μπορεί να υπερβαίνει το 1,7 κατ' ανώτατο όριο.

Άρθρο 2

Η Επιτροπή μπορεί, σύμφωνα με τη διαδικασία που αναφέρεται στο άρθρο 25 του κανονισμού (ΕΟΚ) αριθ. 797/85, να επιτρέψει στην πορτογαλική Δημοκρατία να εφαρμόσει το άρθρο 6 παράγραφοι 1 έως 4 του εν λόγω κανονισμού στις συνεργαζόμενες εκμεταλλεύσεις, εκ των οποίων μόνο τα 2/3 των μελών πληρούν τον όρο που αναφέρεται στο άρθρο 2 παράγραφος 1 στοιχείο α) του εν λόγω κανονισμού.

Η Επιτροπή ορίζει ταυτόχρονα τους ειδικούς όρους για τη χορήγηση ενίσχυσης σε αυτές τις συνεργαζόμενες εκμεταλλεύσεις.

Άρθρο 3

Η Πορτογαλική Δημοκρατία μπορεί να χορηγήσει στις εκμεταλλεύσεις που βρίσκονται στην αυτόνομη περιοχή της νήσου Μαδέρας τις ενισχύσεις που αναφέρονται στα άρθρα 4 και 8 του κανονισμού (ΕΟΚ) αριθ. 797/85, για τον τομέα της παραγωγής χοίρων, χωρίς να πληρούται ο όρος που αναφέρεται στο άρθρο 3 παράγραφος 4 του εν λόγω κανονισμού όσον αφορά την παραγωγή ζωοτροφών.

Άρθρο 4

Κατά παρέκκλιση του άρθρου 14 παράγραφος 1 δεύτερο εδάφιο του κανονισμού (ΕΟΚ) αριθ. 797/85, η εξισωτική αποζημίωση κατά την έννοια του εν λόγω άρθρου 14 μπορεί να χορηγηθεί στους κατόχους γεωργικών εκμεταλλεύσεων οι οποίοι εκμεταλλεύονται τουλάχιστον 1 εκτάριο χρησιμοποιούμενης γεωργικής έκτασης στην ηπειρωτική Πορτογαλία και τουλάχιστον 1/2 εκτάριο χρησιμοποιούμενης γεωργικής έκτασης στις αυτόνομες περιοχές της Μαδέρας και των Αζορών.

Άρθρο 5

Οι ενισχύσεις που χορηγούνται από την Πορτογαλική Δημοκρατία κατ' εφαρμογή του παρόντος κανονισμού είναι επιλέξιμες στο πλαίσιο του άρθρου 26 του κανονισμού (ΕΟΚ) αριθ. 797/85 σύμφωνα με τις λεπτομέρειες που προβλέπονται σ' αυτόν.

Άρθρο 6

Η διάρκεια εφαρμογής των ειδικών όρων που προβλέπονται στον παρόντα κανονισμό περιορίζεται σε τρία έτη από την ημερομηνία έναρξης της ισχύος των διατάξεων για την εφαρμογή στην Πορτογαλία των μέτρων που αναφέρονται στον κανονισμό (ΕΟΚ) αριθ. 797/85.

Πριν από τη λήξη της τριετίας, το Συμβούλιο αποφασίζει, μετά από πρόταση της Επιτροπής και με βάση έκθεση για την εξέλιξη της οικονομικής και διαρθρωτικής κατάστασης στην Πορτογαλία, την παράταση των ειδικών όρων που αναφέρονται στον παρόντα κανονισμό, εφόσον η έκθεση αποδεικνύει την ανάγκη διατήρησής τους.

Άρθρο 7

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 1986.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 22 Απριλίου 1986.

Για το Συμβούλιο

Ο Πρόεδρος

G. BRAKS

(1) ΕΕ αριθ. C 71 της 26. 3. 1986, σ. 7.

(2) Γνώμη διατυπωθείσα στις 18 Απριλίου 1986 (δεν έχει ακόμη δημοσιευθεί στην Επίσημη Εφημερίδα).

(3) ΕΕ αριθ. L 93 της 30. 3. 1985, σ. 1.

(4) ΕΕ αριθ. L 372 της 31. 12. 1985, σ. 1.